text: Tre et halvt års fængsel for at ruske barn til døde
  02 oktober 2017 kl. 11.14
  En 25-årig mand fra Vejle-området er mandag idømt fængsel i tre et halvt år for at have rusket sin seks uger gamle datter til døde.
  
  Tre et halvt år skal en 25-årig mand fra Vejle i fængsel, efter han er fundet skyldig i dødelig vold mod sin 42 dage gamle datter. 
  Tidligere på dagen blev manden fundet skyldig, og nu har retten så udmålt straffen. 
  Volden blev ifølge anklageskriftet udøvet 27. december sidste år i familiens hjem i Vejle. Her blev den bare seks uger gamle pige ifølge anklagen udsat for ruskevold og slag mod krop og hoved.
  To dage senere afgik den lille pige ved døden som følge af flere hjerneblødninger.
  Faren har nægtet sig skyldig.
  På baggrund af en erklæring fra Retslægerådet lægger retten til grund, at det var den 27-årige far, der påførte pigen blødninger i hjernen og brud på lårbenet.
  Retten konkluderer ifølge Ritzau, at den tiltalte "må have indset, at den kraftige rysten af et seks uger gammelt barn udgjorde et legemsangreb af særlig rå, brutal eller farlig karakter".
  Den tiltalte måtte ifølge rettens vurdering have anset det for påregneligt, at datteren kunne afgå ved døden som følge af de påførte skader.
  Den 25-årige far har udbedt sig betænkningstid i forhold til, om han vil anke dommen til landsretten.
  